Trjebin

Trjebin ( Trebendorf) je wjes a gmejna we wuchodosakskim Zhorjelskim wokrjesu w sewjerowuchodnym dźělu Hornjeje Łužicy.

Do gmejny słušeše hač do lěta 2025 gmejnski dźěl tež holanska wjes Miłoraz. Wjesnej dźělej Trjebina běštej Zagora (Hinterberg) a Trjebink (Klein Trebendorf). Gmejna Trjebin słuša do teritorija Slepjanskeje narěče a je dźěl serbskeho sydlenskeho ruma.

Po 2025 wotzamknjenym přesydlenju Miłoraza bydla nimale wšitcy 700 wobydlerjow w Trjebinje samym.

 Geografija 
Trjebin nadeńdźe so někak pjeć kilometrow sewjerozapadnje Běłeje Wody a tři kilometry juhowuchodnje Slepoho při Struze w zapadnym dźělu Mužakowskeje hole. Južny dźěl gmejnskeho teritorija – mjez druhim tež gmejnski dźěl Miłoraz a sydlišćo Zagora – leži we wotbagrowanskim pasmje Wochožanskeje brunicoweje jamy. Sewjernje Trjebin leži Brězowski jězor, woblubowany kupanski jězor.

Susodne gmejny su Slepo a Dźěwin na sewjeru, Běła Woda na wuchodźe a juhu kaž tež Sprjewiny Doł (wokrjes Budyšin) na zapadźe.

 Stawizny 
Prěnje historiske naspomnjenje jako Trebindorf pochadźa z lěta 1382. Druhdy mjenowaše so po serbskim přikładźe tež jenož Dreben resp. Treben abo tež Dorff Treben. Ležownostne knjejstwo měješe přez lětstotki Mužakowske stawowe knjejstwo.

W lěće 1999 bu wjes Miłoraz zagmejnowana do Trjebinskeje gmejny. W 2020tych lětach so Miłoraženjo přesydlichu a statoki, hosćenc a dalše twarjenja wottorhachu. Nowy Miłoraz leži na ležownosćach Slepjanskeje gmejny.

 Wobydlerstwo 
Po Mukowej statistice z lětow 1884/85 rěčachu tehdy 375 wot cyłkownje 385 Trjebinjanow serbsce. Arnošt Černik zwěsći w lěće 1956 we wsy přeco hišće serbskorěčny podźěl wobydlerstwa wot 76,8 %. Wobydlerjo přisłušachu ze starodawna Slepjanskej wosadźe.

Nazymu 1945 załožichu Trjebinjenjo pod nawodom Mateja Pawla swójsku Domowinsku skupinu.

 Politika 
Gmejna słuša k sakskemu wólbnemu wokrjesej 57 (Zhorjelc 1) a k zwjazkowemu wólbnemu wokrjesej 157 (Zhorjelc).

 Wosobinje 
 Matej Berton (1873–1952) – twarski předewzaćel a narodny prócowar
 Křesćan Černik (1877–1934) – ratar a ludowy herc

 Žórła 

 Wotkazaj 

 Ruth Mroskec: Mała onomastiska studija – ležownostne mjena Trjebina. W Rozhledźe 10/2020, str. 28–31.

!
Kategorija:Sydlišćo w Hornjej Łužicy
Kategorija:Sydlišćo w Zhorjelskim wokrjesu
Kategorija:Sydlišćo w serbskim sydlenskim rumje
Kategorija:Gmejna w Sakskej
Kategorija:Prěnje naspomnjenje 1382